Axel Drolsum

Axel Charlot Drolsum (født 20. august 1846 i Christiania, død 16. september 1927 i Oslo) var bibliotekar, og leder for Universitetsbiblioteket i Oslo. Han var også kjent som folketaler og forsvarsvenn.


== Slekt, oppvekst og utdannelse ==
Faren var fra Modum og av bondeslekt, men hadde gått inn i Norske Jægerkorps, før han senere ble bryggeriformann og restauratør. Drolsum ønsket å gå i farens fotspor som offiser, men ble hindret av nærsynthet. Han tok examen artium i 1864, tok anneneksamen, men arbeidet deretter fire år for Kildeskriftfondet i stedet for videre studier. Han ble hentet til Universitetsbiblioteket av Ludvig Daae, og avanserte raskt. I 1870 ble han amanuensis, og i 1876 ble han ansatt som universitetsbibliotekar, altså bibliotekets leder, bare 29 år gammel.


== Universitetsbibliotekar ==
Drolsum var den første universitetsbibliotekar siden Georg Sverdrup med visjoner for universitetsbibliotekets utvikling. Hans tid som leder av biblioteket medførte derfor flere endringer. Pliktavleveringsloven Lov om Afgivelse af Tryksager til Bibliotheket fra 1882 var hans initiativ, han fikk raskt økt bemanningen fra 5 ansatte i 1880 til 13 i 1891. Han opprettet universitetsbibliotekets «norske avdeling», og startet bibliotekets årbok. I 1880- og 1890-årene lot han det gamle salsbiblioteket ominnrede til et slags magasinsystem, og klarte dermed å fordoble plassen. Endelig sto han bak byggingen av det nye biblioteket på Solli plass i 1913. Han fortsatte som universitetsbibliotekar helt til 1922, og døde av kreft i en alder av 81 år i 1927.


== Sommersted ==

Drolsum bygget på slutten av 1800 tallet et sommersted i Larkollen som han kalte Villa Drolshamar.  Her ferierte han resten av sitt liv.


== Forfatter ==
Som forfatter redigerte Drolsum sammen med historikeren Ludvig Daae en norsk utgave av Ernst Wallis' verdenshistorie, som fikk stor utbredelse i Norge. Ved universitetsbibliotekets hundreårsjubileum i 1911 skrev han dets historie, og han utga to bind mindre arbeider og artikler, For Norges sak. På sine eldre dager utga han skriftene «Norge-Danmark – Danmark-Norge» (1924) og «Den norske hær og flåtes bedrifter» (1926).


== Verv ==
Drolsum var også opptatt av politikk, selv om han sto utenfor partiene. Desto mer virket han for forsvarssaken i Norge. I 1885 var han med på å stifte Norges Forsvarsforening, og var en av dens mest ivrige medlemmer i en årrekke. 1889–1915 var han kretsleder i Kristiania krets av foreningen. Han var en flink taler, og ble ofte benyttet på foredragsreiser for å tale forsvarets sak. Forøvrig var han medlem i «Selskapet til Eidsvollsbygningens utstyr», som sørget for at Eidsvollsbygningen ble overtatt av staten og gjort til nasjonalmuseum. Han var frimurer fra 1889.
Etter første verdenskrig var Drolsum president i en privat norsk-svensk-nederlandsk-sveitsisk komité som ville utforske årsakene til verdenskrigen. Komitéen ble ansett som tyskvennlig, og kom aldri til å utrette noe. Drolsum var imidlertid motstander av Versaillesfreden til sin død.


== Utmerkelser ==
Drolsum ble ridder av St. Olavs Orden i 1887, og forfremmet til Kommandør i 1897. Han var også kommandør av Nordstjerneordenen og mottok Kongens fortjenstmedalje i gull i 1911. Han ble utnevnt til statsstipendiat ved sin fratreden i 1922.


== Verker ==
Om Universitetsbibliotheket : Forslag til en Omordning af Personalet m.v. 1880
Norsk Standpunkt : to Breve til Stockholmsbladet "Nya dagligtAllehanda". 1885
Det norske Folk og dets Forsvarsvæsen : en kortfattet Udsigt. 1887
Kongeriget Norge som souveræn Stat. 1905 (særtrykk av Farmand)
La Norvège : état souverain. Paris, 1905
Das Königreich Norwegen als souveräner Staat. Berlin, 1905
Sovereign Norway and her state rights. 1905
For Norges sag : ti aarsarbeide i afhandlinger og foredrag. 1896-1917. 2 b. (Innhold: B.1: 1885-1895 ; B.2: 1895-1916)
Den norske hærs og flaates bedrifter og utvikling gjennem 300 aar : En kortfattet oversikt. 1927


== Referanser ==


== Kilder ==
Munthe, Wilhelm: Biografiske opplysninger i Nordisk tidskrift för bok- og biblioteksväsen, årgang IX (1922), s. 197–199.
Munthe, Wilhelm: Nekrolog i Nordisk tidskrift för bok- og biblioteksväsen, årgang XIV (1927), s. 181–183.


== Litteratur ==
Universitets-bibliotheket 1811-1876 : festskrift i anledning af 100-aars-jubilæet. 1911
Universitets-bibliotheket 1811-1911. B. 2 : biografiske Meddelelser om Universitets-Bibliothekets Chefer. 1911
Olaf Chr Torp. «Axel Drolsum» I: Norsk biografisk leksikon, 2. utg.
Grethe Eidslott «Universitetsbiblioteket i Oslo. Idégrunnlag og utviklingstrekk» I: Synopsis, nr 2, 2001 fulltekst-PDF
Drolsum, A.C. (2011). Axel Charlot Drolsum: brev 1875-1926. Redigert av Bjørg Dale Spørck.. Novus forl., Oslo. ISBN 9788270996445.
Doktoravhandlinger ved NTNU, 2017:349, Det er ikke alene et Universitets-, men ogsaa et Nationalbibliothek. Axel Charlot Drolsum i Universitetsbiblioteket 1870-1922. Skrevet av Johan Rørlien Henden. http://hdl.handle.net/11250/2479160


== Eksterne lenker ==
(en) Axel Charlot Drolsum – kategori av bilder, video eller lyd på Commons 
(no) Publikasjoner av Axel Drolsum i BIBSYS